MTN waarsku teen slenterArgieffoto MTN het verbruikers gewaarsku teen ŉ slenter wat sommige van hul kliente se rekeninge negatief kan beïnvloed. Bridget Bhengu, woordvoerder van MTN, het gesê die Wangiri-slenter doen nou die ronde. “Die slenter werk so: Verbruikers kry ŉ ‘missed call’ van ŉ onbekende internasionale nommer. Hierdie nommer is van ŉ baie duur intekendiens en wanneer jy terugbel, word buitensporige bedrae van jou rekening afgetrek,” verduidelik Bhengu. “Hierdie oproepe se doel is om kunsmatig verkeer na hul diens te verhoog en so geld vir die skuldiges te genereer,” het Bhengu gesê. Bhengu het gesê hulle het in hul ondersoek vasgestel sommige van dié nommers is spesiaal ontwerp om kliënte se oproepe langer uit te rek deur ŉ voorafopgeneemde boodskap te speel. “MTN monitor hierdie oproepe daagliks en is besig om die nommers te blokkeer, sodat gebruikers nie die skuldiges per ongeluk kan terugbel nie. MTN werk ook saam met ander diensverskaffers om dié slenter stop te sit,” het Bhengu gesê. Sy het kliënte gemaan om enige nommer wat bekend is vir die Wangiri-slenter te blokkeer en nie terug te bel as jy ŉ oproep van ŉ onbekende internasionale nommer kry nie. “MTN moedig kliënte aan om enige nommers wat verdag voorkom aan MTN te rapporteer, sodat ons kan vasstel vanwaar die nommer kom en dit blokkeer,” het Bhengu gesê.